梅尧臣
韩子华江南安抚
韩侯出持节，志在抚黔黎。
县官负弩迎，刺史跃马随。
千里宣德泽，煦如春风驰。
寒潮不起浪，怗怗威冯夷。
借问何致耳，试听将所为。
立车呼父老，劳以哀矜词。
我从大明宫，天子亲谕之。
忧汝岁屡凶，吏不恤汝疲。
已输又索籴，囷橐无孑遗。
此非陛下意，恐使汝辈疑。
疾苦汝告我，不惮为汝治。
父老必喜拜，如馁得饲麋。
我称此大是，一一无不宜。
南方二十州，欢声无幼耆。
壶浆拥大道，妇女闯短篱。
行闻江汉间，复有宣王诗。